Hedensted IF

Hedensted IF blev grundlagt i 1928. Efter i løbet af foreningens historie at have haft andre sportsgrene på programmet er HIF i dag udelukkende en fodboldklub.

Flere kendte spillere har trådt deres barne- eller ungdomssko i Hedensted – bl.a. Orla Hansen (Johnny Hansens far), Heinz Hildebrandt, Niels Chr. Hüttel, Jens Jørn Jensen og ”Ferrari” Finn Christensen. Alle senere med masser af kampe på VB’s divisionshold på cv’et.

Hedensted har to gange været vært for EM for U-16 landshold.

Klubben med de grønne trøjer råder over tre herreseniorhold samt et 7-mands herrehold. Flagskibet i DS er med i toppen og står i skrivende stund stadig med muligheder for at rykke op i 2. division.

”Top 4 er nu stadig målsætningen,” siger næstformand og leder i HIF gennem 20 år, Per Holm. ”Men vi er selvfølgelig ovenud tilfredse med, at vi så langt henne i turneringen stadig spiller med om oprykning.”

De øvrige 11-mands hold spiller i serie 2 og 4. ”Treethalvt seniorhold er vi udmærket tilfredse med,” fastslår Per Holm. ”Også selv om vi tidligere har haft et hold mere. Og vi er meget glade for, at serie 2 klarer sig så godt som oprykker. Springet må ikke blive for stort fra DS til andetholdet. Alle spillere skal gerne matches på niveau.”

Klubben har også oldboyshold under både DBU og DGI, et kvindehold i Jyllandsserien samt et syv-mands kvindehold under DGI.

HIF har samtidig en lang række ungdomshold – dog ikke ældre end U-16.

Medlemstallet er ifølge Per Holm steget det sidste halvandet år.

”Vi ligger i øjeblikket på godt 850 aktive spillere mod ca. 700 omkring 2016. Hedensted er et tilflytterområde, og vi mærker stor tilgang på de yngste årgange. På U-10 til U-12 har vi over 40 spillere pr. årgang. Ja, og vi har to 11-mands hold på både U-13 og U-16. Kun U-15 årgangen halter lidt.”

Også finalepladserne i Ekstra Bladets fodboldturnering hos både drenge og piger har været god pr for klubben og har været med til at trække spillere til, vurderer næstformanden.

”Hos pigerne er det lidt op og ned – der kan være en rigtig god årgang, og så smuldrer det hele lidt igen. Vi har dog i øjeblikket syv piger fra U-14 til DBU talenttræning. Det er vi meget tilfredse med, og det er noget, vi altid har vægtet højt.”

HIF’s manglende hold på ældste ungdomsårgange går ikke ud over seniorafdelingen, påpeger Per Holm.

”Vi mister mange til efterskolerne – ofte to år – men på et eller andet tidspunkt kommer de fleste tilbage igen, med mindre de tager udenbys for at studere. Ja, vi har såmænd spillere på DS, som læser i Aarhus, men kommer hjem og træner og spiller kamp.”

Som hos mange andre klubber er trænerrekruttering en udfordring.

”Vi bruger forældretrænere hos de yngste, men helst kun op til U-12,” oplyser Holm. ”Vi forsøger at klæde dem på med inspirationskurser og sender dem gerne ud til eksterne kurser, hvis de har lyst.”

Per Holm lægger ikke skjul på, at det er et puslespil at rumme de mange hold. ”Hvordan vi nogensinde har klaret os uden en kunststofbane, er jo ikke til at forstå. Den er fuldt booket og bruges også af kommunens øvrige klubber. Til gengæld tilbyder vi ikke længere indefodbold. Vi kunne mageligt bruge en-to baner mere,” sukker Per Holm. ”Og vores P-forhold grænser til det skandaløse…!”

Om samarbejdet med VB siger Per Holm:

”KUV var fantastisk. Vi har gennem tiden fået mange ungdomsspillere tilbage efter et godt forløb i KUV. Det gik så lidt død for et par år siden og er med Future Vejle ikke helt kommet op at køre endnu. Jeg er selv med i et udvalg, som skal forsøge at skubbe det lidt i gang. DBU’s Topcenter kom samtidig med og har måske været med til at forvirre nogle forældre, men det kan VB jo ikke gøre for.”

*Tekst: Ole Kristensen*